钦定古今图书集成/明伦汇编/氏族典/第529卷 > 郭知运
## 钦定古今图书集成/明伦汇编/氏族典/第529卷 > 郭知运

按《唐书郭知运传》：“知运字逢时，瓜州晋昌人。长七尺，
猿臂虎口。以格斗功累补秦州三度府果毅。从郭虔
瓘破突厥有功，加右骁卫将军，封介休县公。吐蕃将
坌达延乞力徐寇渭源，盗牧马，诏知运与薛讷、王晙
等相掎角，败之。进阶冠军大将军，兼临洮军使，封太
原郡公，陇右诸军节度大使，鄯州都督。开元五年，大”
破吐蕃。明年复出，将轻兵，丙夜至九曲，获精甲、名马、
犛牛甚众。进兼鸿胪卿，摄御史中丞，拜左武卫大将
军。九年，卒于军，年五十五。知运屯西方，戎夷畏惮，与
王君㚟功名略等，时号“王、郭。”帝诏中书令张说纪其
功于墓碑。永泰初，谥曰威。子英杰、英乂。